Mikulec, Roman, minister vnútra SR (2020-07-09):
Ďakujem pekne, pán predsedajúci, za slovo. Vážené dámy poslankyne, vážení páni poslanci (zaznievanie gongu), hlavným dôvodom vypracovania návrhu zákona je potreba transpozície novely smernice Európskeho parlamentu a Rady o predchádzaní využívania finančného systému na účely prania špinavých peňazí alebo financovania terorizmu, ktorá predstavuje hlavný právny nástroj v predchádzaní zneužívaniu finančného systému Európskej únie na účely prania špinavých peňazí a financovania terorizmu. V návrhu sú tiež zohľadnené odporúčania výboru Moneyval Rady Európy a revidované odporúčania Finančného akčného výboru skupiny G7, ktoré reagujú na vývoj v tejto oblasti. Návrhom sa reaguje aj na požiadavky aplikačnej praxe. Návrh zákona s ohľadom na vyššie uvedené prináša tieto najdôležitejšie zmeny. Na základe požiadavky smernice a s ohľadom na zvýšené riziko legalizácie príjmov z trestnej činnosti a financovania terorizmu sa navrhuje medzi povinné osoby zaradiť subjekty poskytujúce služby spojené s virtuálnymi menami. V nadväznosti na odporúčania Finančného akčného výboru skupiny G7 sa rozširuje okruh politicky exponovaných osôb o ďalšie osoby s celoštátnym alebo regionálnym významom. Pre zjednodušenie procesu identifikácie politicky exponovaných osôb sa v súlade so smernicou zavádza povinnosť vytvoriť a viesť oficiálny zoznam významných verejných funkcií v podmienkach Slovenskej republiky, ktorý bude verejne dostupný na webovej stránke finančnej spravodajskej jednotky. Vzhľadom na identifikované nízke riziko legalizácie príjmov z trestnej činnosti a financovania terorizmu sa dopĺňajú možnosti zjednodušenej starostlivosti vo vzťahu ku klientovi pri dlhodobom investičnom sporení a pri poskytovaní platobnej iniciačnej služby, pri ktorej už bola vykonaná identifikácia klienta. V súlade so smernicou sa v prípade výnimiek zo starostlivosti navrhuje znížiť limit pre predplatné platobné prostriedky, čo by malo viesť k ich používaniu len na oprávnené účely a k zníženiu ich príťažlivosti pre teroristov a páchateľov trestných činov. Z dôvodu harmonizácie právnych úprav jednotlivých členských štátov sa zjednocuje rozsah minimálnych opatrení zvýšenej starostlivosti vo vzťahu ku klientom z krajín, ktoré Európska komisia označila za vysoko rizikové. V súvislosti s požiadavkou aktuálnosti údajov o konečnom užívateľovi výhod v registri právnických osôb, podnikateľov a orgánov verejnej moci sa ukladá povinnosť povinným osobám ohlasovať zdrojovým registrom všetky nezrovnalosti, ktoré zistia medzi informáciami o vlastníckych právach dostupných v tomto registri a informáciami o vlastníckych právach, ktoré budú mať k dispozícii. Návrhom zákona sa mení aj zákon o registri právnických osôb, podnikateľov a orgánov verejnej moci, v ktorom sa na základe požiadavky smernice ustanovuje rozsah údajov o konečných užívateľoch výhod v tomto registri, ktoré budú verejne prístupné. S cieľom obsahovo a systematicky previazať zákon o ochrane pred legalizáciou príjmov z trestnej činnosti a o ochrane pred financovaním terorizmu so zákonom o notároch a notárskej činnosti vo veci mlčanlivosti notárov návrh obsahuje aj novelu tohto zákona. Táto zmena však nezakladá pre notárov nové povinnosti, resp. neprelamuje mlčanlivosť notárov, ale dáva do súladu dve právne úpravy, aby nevznikali výkladové problémy. Podobne je daná problematika riešená aj vo vzťahu k advokátom. Vážený pán predseda, vážené dámy a páni, zároveň si vás dovoľujem požiadať o podporu predloženého návrhu zákona a jeho postúpenie do druhého čítania. Ďakujem pekne.